b'\n_START_ARTICLE_\nAuringon ja Kuun pyramidit\n_START_PARAGRAPH_\nAuringon ja Kuun pyramidit ovat kaksi suurta pyramidia Teotihuac\xc3\xa1nissa, Keski-Meksikossa. Pyramidit rakennettiin vaiheittain vuosisatojen aikana, ja ne valmistuivat 200-luvulla.\n_START_SECTION_\nNimet\n_START_PARAGRAPH_\nPyramidit saivat nykyiset nimens\xc3\xa4 asteekeilta, jotka asuttivat Meksikon laaksoa satoja vuosia Teotihuac\xc3\xa1nin autioitumisen j\xc3\xa4lkeen. He liittiv\xc3\xa4t Teotihuac\xc3\xa1niin myyttisi\xc3\xa4 merkityksi\xc3\xa4, ja heid\xc3\xa4n luomismyytiss\xc3\xa4\xc3\xa4n pyramidit ovat Auringon ja Kuun luomisen muistomerkkej\xc3\xa4.\n_START_SECTION_\nMitat ja rakenne\n_START_PARAGRAPH_\nKuun pyramidi sijaitsee Teotihuac\xc3\xa1nin p\xc3\xa4\xc3\xa4kadun pohjoisp\xc3\xa4\xc3\xa4ss\xc3\xa4. Vanhempi ja suurempi Auringon pyramidi sijaitsee p\xc3\xa4\xc3\xa4kadun it\xc3\xa4puolella melko l\xc3\xa4hell\xc3\xa4 Kuun pyramidia._NEWLINE_Auringon pyramidin sivut ovat 215 metri\xc3\xa4 pitk\xc3\xa4t, ja se on nykyisin 60 metri\xc3\xa4 korkea. Temppeleineen se saattoi olla 76 metri\xc3\xa4 korkea. Auringon pyramidi on koko Amerikan toiseksi korkein pyramidi \xe2\x80\x93 vain Cholulassa sijaitseva pyramidi on sit\xc3\xa4 korkeampi (66 m)._NEWLINE_Auringon pyramidin sis\xc3\xa4ll\xc3\xa4 ovat aiemman pyramidin j\xc3\xa4\xc3\xa4nteet. Pyramidin sisus koostuu aurinkokuivatusta tiilest\xc3\xa4 ja sorasta. Pyramidin huipulla sijaitsi temppeli, jolle p\xc3\xa4\xc3\xa4si portaita pitkin. Pyramidin alle johtaa k\xc3\xa4yt\xc3\xa4v\xc3\xa4, jonka kammiot on tyhjennetty jo kauan sitten. K\xc3\xa4yt\xc3\xa4v\xc3\xa4 saattaa olla luonnollinen luola, joka edustaa Mesoamerikan mytologiassa kohtua, josta ihminen tuli maailmaan. T\xc3\xa4ll\xc3\xb6in koko pyramidi on saatettu rakentaa varta vasten luolan yl\xc3\xa4puolelle ja sen suuntaisesti._NEWLINE_Kuun pyramidin sis\xc3\xa4ll\xc3\xa4 on kuusi vanhempaa versiota, joista jokainen on seuraajaansa pienempi. Se on hiukan Auringon pyramidia pienempi. Sen alla ei ole kammioita. Pyramidin portaiden juurelta on kaivauksissa l\xc3\xb6ydetty miehen luuranko, kivest\xc3\xa4 tehty\xc3\xa4 hautaesineist\xc3\xb6\xc3\xa4 ja uhrattujen el\xc3\xa4inten j\xc3\xa4\xc3\xa4nn\xc3\xb6ksi\xc3\xa4.\n_START_SECTION_\nRakentaminen\n_START_PARAGRAPH_\nAuringon pyramidi valmistui Tzacualli-kaudella my\xc3\xb6h\xc3\xa4isen esiklassisen kauden lopussa. Tutkijoiden mukaan sen ensimm\xc3\xa4inen vaihe valmistui 300 eaa. \xe2\x80\x93 1 jaa. Toisessa vaiheessa 100 jaa. tehtiin ensi kertaa melko suuri pyramidi, jonka sivut olivat 184 metri\xc3\xa4 ja korkeus 46 metri\xc3\xa4. Nykymuotoonsa Auringon pyramidi tehtiin 150\xe2\x80\x93225 jaa._NEWLINE_Auringon pyramidin teko vaati arviolta miljoona kuutiometri\xc3\xa4 rakennusmateriaalia eli 30 miljoonaa korillista. T\xc3\xa4m\xc3\xa4 olisi vaatinut arviolta 6 miljoonaa ty\xc3\xb6p\xc3\xa4iv\xc3\xa4\xc3\xa4, eli rakentaminen olisi 6000 ty\xc3\xb6l\xc3\xa4iselt\xc3\xa4 vienyt noin 10 vuotta._NEWLINE_Kuun pyramidi valmistui Auringon pyramidin j\xc3\xa4lkeen klassisen kauden alussa noin vuonna 250.'